Kultura Maribor

Podobe iz Theresienstadta. Risarski dnevnik Gisele Rottonara (1873–1943)
2026-01-20 18:00 - 2026-05-05 18:00 (Europe/Paris) | Maribor center / Židovska ulica 4
Odprtje razstaveV sklopu prireditev Šoa – spominjajmo se, s katerimi v Sloveniji obeležujemo mednarodni dan spomina na žrtve holokavsta, vas vabimo na odprtje razstave Podobe iz Theresienstadta. Risarski dnevnik Gisele Rottonara (1873–1943).
Odprtje bo v torek, 20. januarja 2026, ob 18. uri v Sinagogi Maribor.
Razstavo bo odprl dr. Konrad Bühler, veleposlanik Republike Avstrije v Sloveniji, predstavil pa jo bo njen kurator dr. Benjamin Grilj z Inštituta za judovsko zgodovino Avstrije v St. Pöltnu. Nekaj besed o razstavi bo spregovorila tudi Elfriede Kreuzer, lastnica risb.
V kulturnem programu bodo nastopili dijaki Prve gimnazije Maribor pod mentorstvom Brigite Praprotnik in Sanje Šabeder Jaušovec ter violinist Matjaž Antončič in pianist Adam Kamplet.
Prijazno vabljeni!
Odprtje razstave so podprli Inštitut za judovsko zgodovino Avstrije, dežela Spodnja Avstrija, Avstrijski kulturni forum in Avstrijsko veleposlaništvo v Ljubljani ter Sinagoga Maribor in MOM.

Povezava do originalnega članka

Tara Kek: Konča se s peskom
2026-03-17 18:00 - 2026-04-18 13:00 | Maribor center / artKIT, Glavni trg 14, Maribor
odprtje samostojne razstave Tare Kek: Konča se s peskom
Vljudno vabljeni na odprtje samostojne razstave Konča se s peskom umetnice Tare Kek, ki bo v torek, 17. marca 2026, ob 18. uri v razstavišču artKIT. Zasnovana kot dvodelna pripoved vodi od sedanjosti v potencialno prihodnost skozi posebno emocionalno izkušnjo, ki pretresa peščeno uro resničnosti. Odpira kritičen premislek o aktualnih družbenih strukturah in neenakostih, v katerih živimo.
Zbira svet, ki ga soustvarjamo, pogosto nezavedno, vendar neizbežno, postavlja »ogledalo« ranljivosti posameznika, jedke razpoke v sistemih ter dolbe občutke utesnjenosti, ki izhajajo iz pritiskov sodobnega časa in družbe, njene hierarhije, izkoriščanja, utrujenosti, krhkosti in napetosti, ki se v njej kopičijo.

Povezava do originalnega članka

[Galerija Media Nox] Jim Brin Pavlica: Damāqum
2026-03-18 18:00 - 2026-04-14 18:00 | Galerija Media Nox
JIM BRIN PAVLICA
Razstava Damāqum*
Otvoritev: Sreda, 18. marec 2026 // ob 18. uri // Galerija Media Nox
Med 18. marcem 2026 in 9. aprilom 2026 bo v Galeriji Media Nox v Mariboru na ogled razstava Damāqum (akadsko: biti dober, izboljšati se, imeti srečo), s katero Jim Brin Pavlica / neonUFO predstavlja njegov več let trajajoči projekt.
Razstava raziskuje konstantno spreminjanje posameznika skozi čas in hkrati izpostavlja njegovo nespremenljivo jedro, bistvo, ki oblikuje identiteto. Razstavo zaznamujejo bogate barvne kompozicije, plastenje tehnik, motivov in fantazijski elementi, ki gledalca vabijo k razmisleku o tem, kaj v resnici ostaja, ko se vse drugo spreminja. Skozi umetniška dela se pojavlja lik »Lubi«, ki se nenehno preoblikuje v svojih vlogah in podobah, vendar ob tem ohranja svojo notranjo kontinuiteto.
Kuratorki: Naja Mlinar in Tina Murenc Cortese.

Damāqum = akadsko: biti dober, izboljšati se, imeti srečo.

Povezava do originalnega članka

Fotografska razstava: photo graz selection VI
2026-03-18 18:00 - 2026-04-18 18:00 | Fotogalerija Stolp 6 Židovska ulica Maribor, Upravna enota Maribor, 2000 Slovenia
Vabimo vas v Fotogalerijo Stolp na odprtje razstave Foto Graz Selection 6 – izbor sodobne fotografije naših prijateljev iz Gradca.
Gre za potujočo razstavo, ki združuje raznolike avtorske pristope, poglede in generacije ter odpira prostor dialogu med mesti, scenami in idejami.
Pridite na večer fotografije, srečanj in navdiha – tik čez mejo, a hkrati povsem tukaj.

Povezava do originalnega članka

Razstava Dominik Štibernik: AVTOR
2026-03-27 19:00 - 2026-05-08 19:00 | Maribor center / Galerija Tkalka, Tkalski prehod 4, 2000 Maribor
Umetniška praksa Dominika Štibernika je pogosto povezana s pojmi, kot sta praznina ali manko. Tam, kjer bi morda pričakovali umetniški objekt, se namesto tega pogosto pojavi odsotnost. Posledično se pričakovanje in želja premakneta na rob galerijskega prostora — v nestabilne, prehodne in obrobne dimenzije izkušnje.
Vendar pa bo obiskovalec, ki bi takšno razočaranje pričakoval, na razstavi Avtor v Galeriji Tkalka najverjetneje ostal brez njega — ali pa se bo vsaj nepričakovano soočil z lastnim zgrešenim pričakovanjem. Z deli, kot so Selfie (2025), Herbarij (2026), Bela slika (2025) ter Umetnikova gesta I in II (2026), umetnik vstopa v nekoliko drugačno ustvarjalno fazo. V tem okviru še posebej izstopa delo Bela slika: nedotaknjeno belo platno, ki ga umetnik pusti zavito v originalno embalažo in ga kot takega zapre v pleksi stekleno škatlo. Delo se umešča v način produkcije, ki je Štiberniku že dolgo blizu, vendar se tukaj razkriva na nov način — kot presečišče njegovega prepoznavnega »zgodnejšega« pristopa in trenutnega premika v razmišljanju. Ta premik se bolj neposredno ukvarja z vprašanji avtorstva, avtoritete umetnikove odločitve ali konceptualnega namena, hkrati pa odpira razmislek o strukturah moči, vpisanih v umetnostno zgodovino. Nedvomno najbolj izstopajoče delo na razstavi je hiperrealistični avtoportret Selfie, ki neposredno in brez zadržkov postavlja vprašanje: ali je biti »velik umetnik« nekaj resničnega in avtentičnega ali zgolj prepričljivo uprizorjena predstava za množice?
Kurator: Niko ČajičUmetnik: Dominik Štibernik

Povezava do originalnega članka

Razstava Čebele – Naše življenje
2026-03-30 10:00 - 2026-04-24 17:00 | Maribor center / Vodni stolp
Na osnovi potrditve Generalne skupščine Organizacije združenih narodov, so članice 20. decembra 2017, soglasno potrdile predlog Slovenije in 20. maj razglasile za svetovni dan čebel.
Leta 2019 je bila prva razstava na tematiko in z naslovom ČEBELE- NAŠE ŽIVLJENJE postavljena v galeriji ATTEMS na gradu Štatenberg, kjer so jo slavnostno odprli podpredsednik Čebelarske zveze Slovenije g. Janez Vencelj, evropska poslanka ga. Tanja Fajon in član vlade g. Milan Brglez.
Razstava je kasneje v organizaciji Likovnega društva PALETA Slovenska Bistrica potovala v lokalne šole in vrtce, vključno z otroškimi delavnicami in društvenimi mentorji, v Čebelarsko društvo Slovenska Bistrica in Čebelarsko zvezo v Lukovici, predstavljena na tradicionalni prireditvi Podobe bistriških domačij, otvoritvi šolskega čebelnjaka v OŠ Pohorskega odreda, v prostorih Ministrstva za kmetijstvo gozdarstvo in prehrano v Ljubljani, Mozirskem gaju v Mozirju. Zadnja 21. razstava je bila postavljena na ljubljanskem gradu na mednarodni prireditvi ZLATA ČEBELA ob podelitvi le-te poljski čebelarski zvezi.

Povezava do originalnega članka

Ženske in brezdomstvo
2026-03-31 10:00 - 2026-05-07 15:00 | Maribor center / Razstavišče Vetrinjski
Na razstavi so predstavljene fotografije žensk iz sedmih različnih držav z izkušnjo brezdomstva, ki so sodelovale v mednarodnem projektu.
Vabljeni na razstavo na temo ženskega brezdomstva. Na razstavi so predstavljene fotografije žensk iz sedmih različnih držav z izkušnjo brezdomstva, ki so sodelovale v mednarodnem projektu.
S projektom želimo opozoriti na žensko plat zgodbe, njeno ranljivost in drugačnost v primerjavi z moško. Kdo je ženska, ki nima doma, in kaj to zanjo pomeni? Kaj pomeni živeti na ulici, biti v moškem zavetišču ali živeti pri partnerju, ki te pretepa in žali, a je to še vedno manj nevarno kot ulica?
Kdo so ženske, ki so za večino nevidne?
S tem projektom jim želimo dati glas in prostor.
Projekt Erasmus+ Ženske in brezdomstvo je povezal osem organizacij iz osmih držav ter omogočil dragoceno izmenjavo znanja in praks na skupnih izobraževalnih sejah med projektom

Povezava do originalnega članka

»NAGRAJENKE DLUM 2025 – Intimna materija: Natalija R. Črnčec, Katja Majer, Slađana Matić Trstenjak«
2026-03-31 10:00 - 2026-05-08 15:00 | Maribor center / Galerija DLUM, Židovska ul. 10, Maribor.
Vljudno vabljeni na otvoritev razstave v torek, 31. 3. 2026, ob 18. uri, v Galeriji DLUM, Židovska ul. 10, Maribor. Kurator razstave: Mario Berdič Codella.
Razstava bo na ogled do 8. 5. 2026, od torka do petka, med 10. in 15. uro, ob sobotah, med 10. in 13. uro.
Organizator: Društvo likovnih umetnikov Maribor – Društvo DLUM.

Povezava do originalnega članka

Razstava ilustracij Darke Erdelji, Teje Milavec in Tamare Rimele
2026-04-02 00:00 - 2026-04-25 23:59 | Maribor center / Trg Leona Štuklja, Maribor
2. april, mednarodni dan knjig za otroke
V Mariborski knjižnici pripravljamo veliko razstavo ilustracij Darke Erdelji, Teje Milavec in Tamare Rimele, ki se bo skupaj s programom selila po Mariboru vse do jeseni. Pripravljamo jo ob 2. aprilu, ko obeležujemo mednarodni dan knjig za otroke in svetovni dan zavedanja o avtizmu na pobudo Mednarodne zveze za mladinsko književnost IBBY.
Razstava bo na ogled na trgu Leona Štuklja od 2. do 25. aprila 2026.
Od aprila do konca maja tudi v Pionirski knjižnici (TPC City), Pionirski knjižnici Nova vas, Knjižnici Nova vas, Knjižnici Tabor, Knjižnici Kamnica, Knjižnici Pobrežje, Knjižnici Tezno, Knjižnici Pekre, Knjižnici Hoče, Knjižnici Pesnica, Knjižnici Studenci, Knjižnici Bistrica ob Dravi, Knjižnici Šentilj, Knjižnici Lovrenc na Pohorju, Knjižnici Duplek, Knjižnici Janka Glazerja Ruše, Knjižnici Selnica ob Dravi, Knjižnici Rače in Knjižnici Kungota.
Vabljeni na ogled!

Povezava do originalnega članka

[Kulturni inkubator] Stella Klajnšek: Črno-belo. Razen če ni.
2026-04-07 18:00 - 2026-04-30 15:00 | Kulturni inkubator
RAZSTAVA STELLE KLAJNŠEK
ČRNO-BELO. RAZEN ČE NI.
Otvoritev: Torek, 7. aprila 2026 // ob 18.00 // Kulturni inkubator
V torek, 7. aprila 2026, se ob 18. uri v Kulturnem inkubatorju odpira razstava Črno-belo. Razen če ni. Avtorica je mlada umetnica Stella Klajnšek, ki je enega svojih največjih hobijev – risanje – pretvorila v samostojno razstavo. Ta bo na ogled do konec aprila, vstop je brezplačen.
Stella Klajnšek je stara devetnajst let, risanje pa je eden izmed njenih največjih hobijev. Z umetnostjo se ukvarja že od malih nog.
Spomnim se poletij, ko sva z babico skupaj preživljali čas ob slikanju. Prav njej se lahko zahvalim za svojo ljubezen do umetnosti, saj me je kljub moji otroški nerodnosti, čečkarijam in popačenim risbam vedno potrpežljivo spodbujala, naj vztrajam in nadaljujem svojo risarsko pot.
Čez nekaj časa je Stella Klajnšek čopič za nekaj časa odložila in odkrila veselje do risanja s svinčnikom. Nastajalo je vedno več risb, vendar kljub temu nad svinčnikom ni bila popolnoma navdušena. Imela jem občutek, da še vedno išče nekaj, kar bi jo pri risanju resnično navdihnilo. Lahko bi rekli, da ji je majhna škatlica z ogljem, ki jo je dobila za rojstni dan, odprla nove možnosti za moje ustvarjanje.

Oglje mi je bilo vedno predstavljeno kot nekaj s čimer človek ustvarja abstraktne risbe, saj se hitro lomi in ni primeren za detajle. Kljub temu sem se odločila, da me to nebo ustavilo in da bom le poskusila nekaj narisati. Končni izid mojega poskus ni bil le en izdelek, temveč nov najljubši stil in rastoča kolekcija risb.
Skozi odraščanje ni razvila ljubezni samo do ustvarjanja, ampak tudi do sveta, ki nas obkroža. Obkroženi smo z naravo in živalmi, česar se včasih sploh ne zavedamo. Prav zato so nastale risbe, ki jih je združila v razstavo z naslovom Črno-belo. Razen če ni. Meni, da ljudje naravne lepote več ne znamo ceniti in jo izkoriščamo ter spreminjamo v nekaj monotonega.
Moje risbe prikazujejo svet, na katerega pomisli vsak tretji človek, pa še to takrat ko je že prepozno. Želim prikazati nekaj kar mi pomeni veliko in kar bi moralo biti na prvem mestu, ko pomislimo posegati v naravo. Prav zato rišem vse vrste živali, od morskih do tistih, ki krožijo po zraku, saj so vse vredne našega občudovanja.
Prvo delo Stelle Klajnšek iz kolekcije, s katero se ukvarja že dve leti in vsebuje 18 del, je bil majhen kenguru. Skozi svoja dela pa se razvija in poskuša čim bolje upodobit njihov karakter, njihove značilnosti in posebnosti.

Povezava do originalnega članka

FOTOGRAFSKA RAZSTAVA DIALOG TELES MIHA KACAFURE
2026-04-09 00:00 - 2026-04-30 00:00 | Maribor center / Avla Univerzitetne knjižnice Maribor (Gospejna ulica 10, Maribor)
Razstava v soorganizaciji s Fotoklubom Maribor raziskuje odnos med telesom, gibom in minljivostjo odrskega trenutka. Ujema tisto, kar je sicer bežno – ples, izraz in prisotnost, ter ga s fotografijo pretvarja v trajen vizualni zapis.
Mihael Kacafura (1955), magister poslovnih ved, stanuje v Mariboru. Od leta 2011 je aktiven član Fotokluba Maribor, od leta 2020 pa tudi Digitalnega kluba Celje. V tem času je sodeloval na preko 200 salonih v 45 različnih državah, razstavljal v 25 državah ter prejel več kot 150 različnih medalj, diplom, priznanj in pohval. Razstava bo na ogled do konca aprila.

Povezava do originalnega članka

VARIACIJE – HOMMAGE FRANZU LISZTU
2026-04-09 16:30 - 2026-04-23 18:00 | Maribor center / Viteška dvorana, Pokrajinski muzej Maribor, Grajska ulica 2, 2000 Maribor
Koncerti v Viteški dvorani mariborskega gradu
Na predmaturitetnih recitalih se predstavljajo dijaki Konservatorija za glasbo in balet Maribor.
Vstop je prost.
Lokacija: Viteška dvorana, vhod z Grajske ulice
Termin recitatov:

Četrtek, 9. april, ob 16.30 – Julija Malajner Cimperc (tuba) in Ambrož Drev (evfonij)
Torek, 14. april, ob 16.30 – Lea Munda (klavir) in Ida Oberžan (kitara)
Četrtek, 16. april, ob 16.30 – Izak Mlakar (violina) in Brin Borin (klavir)
Torek, 21. april, ob 16.30 – Oleksii Kucheriavyi (pozavna) in Matic Mandl (pozavna)
Četrtek, 23. april, ob 16.30 – Enja Leber (violina) in Izak Lorenc (trobenta)

Povezava do originalnega članka

Otvoritev razstave: Tomaž Pandur – Iskanje in definiranje lepote
2026-04-12 00:00 - 2026-06-05 00:00 | 657581418_1612049137432187_2009364075541795509_n
Poklon ustvarjalcu, ki je s svojo vizijo spremenil podobo slovenskega gledališča.
»Umetnost je iskanje in definiranje lepote. To je bistvo našega bivanja in obstoja.« – Tomaž Pandur
Ob deseti obletnici smrti režiserja Tomaž Pandur pripravljajo Drama SNG Maribor, Festival Borštnikovo srečanje in Umetnostna galerija Maribor skupni program v poklon enemu najpomembnejših slovenskih gledaliških ustvarjalcev.
Razstava v UGM Kabinet skozi črno-bele gledališke fotografije fotografa Angelo Božac in arhivsko gradivo predstavlja šest ključnih Pandurjevih uprizoritev iz obdobja njegovega umetniškega vodenja mariborske Drame med letoma 1989 in 1996: Faust, Hamlet, Carmen, La divina commedia (Inferno, Purgatorio in Paradiso), Ruska misija in Babylon. Te predstave so v devetdesetih letih močno zaznamovale mariborsko in slovensko gledališče ter ga postavile na mednarodni zemljevid. Razstava razkriva Pandurjev izrazit vizualni slog, njegovo fascinacijo z lepoto, simboliko in ustvarjanjem novih odrskih svetov, ki so postali prepoznavni del njegove umetniške poetike.
Avtorice razstave: Livija Pandur, Tanja Lužar (Drama SNG Maribor), Živa Kleindienst (UGM)
Koordinacija: Sarita Zupanc
OTVORITEV: nedelja, 12. april, 11.00

Za več informacij o razstavi imate tukaj.

Povezava do originalnega članka

Festival oblikovanja Maribor
2026-04-13 00:00 - 2026-04-16 00:00 | Maribor center / Ikonik Society Club (Na Poljanah 18), Vetrinjski dvor, Sodni stolp, Media Nox
SŠOM vabi na 11. FOMB 2026, ki bo med 13. in 16. aprilom v Ikonik Society Clubu in razstaviščih v Mariboru. Tema festivala je nostalgija, poudarek pa na ustvarjalnosti, trendih in mladih oblikovalcih.
Festival oblikovanja Maribor (FOMB) je večdnevni dogodek, ki predstavlja aktualne oblikovalske trende skozi ustvarjalnost mladih. Njegov namen je povezovati izobraževanje s prakso, spodbujati razvoj talentov ter mladim približati poklice, za katere se izobražujejo na Srednji šoli za oblikovanje Maribor.
Festival bo potekal štiri dni:

13. aprila bo Dan medijcev,
14. aprila Dan frizerjev,
15. aprila Dan oblikovalcev,
16. aprila pa zaključna svečanost.

Program vključuje predstavitve, okrogle mize in produkcije s priznanimi strokovnjaki. Pomemben del festivala so tudi razstave dijakov v Vetrinjskem dvoru, Sodnem stolpu in Media Noxu.
Predstavljeni bodo zaključni izdelki dijakov ter dela natečaja FOMB, ki vključuje devet kategorij – od fotografije in filma do modne ilustracije in pričeske.

Povezava do originalnega članka

Fotografija 60. in 70. let
2026-04-13 17:00 | PEKARNA MAGDALENSKE MREŽE
13. 4. 2026 ob 17.00, Pekarna Magdalenske mreže
Predavanja iz umetnostne zgodovine: Ujeti trenutek

Fotografija 60. in 70. let

V ponedeljek, 13. 4. 2026 te ob 17.00 vabimo v prostore Pekarne Magdalenske mreže na predavanje iz umetnostne zgodovine. Letošnja tema bo Zgodovina fotografije, sedmo predavanje pa se nanaša na fotografijo 60. in 70. let.

Že osmo leto zapovrstjo nadaljujemo z brezplačnim ciklom predavanj, srečanja se odvijajo tedensko v razponu dveh mesecev in trajajo dve šolski uri. Potekajo vsak ponedeljek ob 17.00. Predavanja izvaja dipl. umetnostni zgodovinar Simon Žlahtič.

Letošnji cikel bo tako zavzemal zgodovino fotografije, njen razvoj, predstavil različne tehnike in šole, kot tudi predstavil temeljne fotografinje in fotografe za poznavanje zgodovine fotografije. Našteto bo zajeto v osmih predavanjih, v katerih bomo obdelali različne teme, kot so: začetki fotografije, portret 19. stoletja, žurnalistična fotografija, umetniška fotografija, fotografsko eksperimentiranje, realizem in impresionizem v fotografiji, fotografi na slovenskem, modernistična fotografija, aktivistična fotografija, fotografija kot dokumentiranje land arta, digitalna fotografija, sodobna fotografija.

Predavanja bodo podprta z obilico slikovnega materiala. Tekom predavanj si bomo ogledali več kot 300 fotografij, za nazornejše razumevanje in spoznavanje fotografije.

By Gautier Poupeau – https://www.flickr.com/photos/lespetitescases/4850285496/in/photostream/, CC BY 2.0, https://commons.wikimedia.org/w/index.php?curid=37268792

Fotografija 60. in 70. let

V umetnosti ni več prevladujoče tendence po realističnem upodabljanju. Najbolj zanimive stvari se dogajajo v krogih modernizma. Tri prevladujoči tokovi tako zaznamujejo fotografsko ustvarjanje: Nadaljevanje dokumentarne smeri, fotografija kot likovna umetnost in pa proti koncu 70. let še avtorefleksija medija.

Teme predavanj:
Začetki fotografije, portretno 19. stoletje, fotografija na prelomu stoletja, modernizem v fotografiji pred 2. sv. vojno, realistične smeri v fotografiji pred 2. sv vojno, modernizem v fotografiji po 2. sv. vojni, fotografija 60., 70. let, fotografija po letu 80

Povezava do originalnega članka

Diskusija o filmu: High School Musical 2
2026-04-13 17:00 - 19:00 | Kulturni inkubator
DISKUSIJA O FILMU HIGH SCHOOL MUSICAL 2
Ponedeljek, 13. april 2026 // 17.00-19.00 // Kulturni inkubator
Znan je novi datum diskusije o filmu High School Musical 2, ki bo v ponedeljek, 13. aprila 2026, ob 17. uri v Kulturnem inkubatorju. [english text below]

Po prestavljenem večeru zdaj vemo “What time is it?”. Čas, da raziskujemo ta “Fabulous” film. Lahko “Bet on it”, da bomo ponovile_i HSM večer. Oboževalke_ci filma High school musical 2 bomo odkrivale_i, kako lahko počitniško delo spremeni odnose s sočolkami_ci. Poskrbljeno bo tudi za sveže kokice in druge prigrizke.
Bomo “Work this out”?
___________
[ENGLISH] We have a date!
After the postponed evening, we now know “What time is it?”. Monday, April 13th at 5.00 PM at Kulturni inkubator. Time to explore this “Fabulous” movie. You can “Bet on it” that we will repeat the HSM evening. High School Musical 2 fans will discover how summer work can change relationships with classmates. Fresh popcorn and other snacks will also be provided.
Will we “Work this out”?

Če te skrbi varnost v mestu ali na poti do nas, lahko na dogodku spremeniš svoj spolni izraz v takega, kot ti je udoben. Za zasebnost je poskrbljeno s spolno nevtralnimi stranišči z možnostjo zaklepanja. Tukaj smo, če potrebuješ pomoč ali koga za pogovor.
If you are concerned for your safety in the city or while getting to our location, you can change your gender expression to what you feel comfortable with at the event. We ensure privacy with lockable gender-neutral bathrooms. If you need help or someone to talk to, we are here for you.

Povezava do originalnega članka
